钦定古今图书集成/明伦汇编/氏族典/第137卷 > 《四川总志》 > 文皓
## 钦定古今图书集成/明伦汇编/氏族典/第137卷 > 《四川总志》 > 文皓

按《山西通志》：皓字孔旸，垣曲人，宋文潞公苗裔也。幼
时遭成化间蝗旱，人相食。皓家甚贫，昼负薪以供甘
旨，宵步月以攻学业，澹如也。乙卯乡试，礼经魁，联捷
丙辰进士，授平原知县，盗息民安，蝗不入境。丁母忧，
百姓号泣追送，累累不绝。服除，起知衡水县，政声大
著。委署别郡邑及修边修河，盘粮审役者无虚日，荐”
剡者五，犒劳者十七。所得彩币，贮库公用。行取云南
道监察御史，差辽东，清查边储，厘革宿弊殆尽。劾总
镇、都、布、按三司若干员。丁父忧，服阕，补河南道监察
御史。参留都张冢宰附刘瑾事，时论称快。留掌本道，
《上进君子退小人，以弭灾异。疏》上，嘉纳之。侍经筵，劾
中官不报。以讨平流寇，赐衣一袭、白金五两，疏辞，不
允。上《保民息盗》六事，言多中伤，中官留中不出，例宜
大理少卿。乞外，擢河南按察司副使，督理河道。鲁山
白莲教惑众剽掠，皓单骑至境，计擒王昭、王靠山，首
恶百馀人，弃市三年。镇守中官需索不应，乡绅请谒
不行，造飞语中伤，事白，再疏致仕。家居二十年，二次
进阶正议大夫、资治尹。卒，年七十有八。门人私谥曰
“温简先生。